Lesersbrief: Waarom nog veg vir Afrikaans, vra LesufiMerlyn van der Rheede van die Afrikaanse Taalraad. Foto: Facebook.com Merlyn van der Rheede, die Afrikaanse Taalraad se noordelike projekbestuurder, skryf: Dit gaan my verstand te bowe dat so ’n uitlating deur Panyaza Lesufi, Gautengse LUR vir Onderwys geuiter is. Is dit uit blote onkunde, of is dit strategies daarop gemik om Afrikaans slegs as onbelangrik af te maak? Dit is ’n erge vorm van diskriminasie teenoor Afrikaanssprekendes, ’n skending van basiese menseregte en beslis ongrondwetlik. Verder reken hy as jy “op Afrikaanse onderrig aandring, kelder jy die kinders”. Is hy bewus van die voordele van moedertaalonderrig en van die onnoembare skade vir kinders wat moedertaalonderrig ontsê word? Weet hy dat ’n kind wie se moedertaal goed vasgelê is, ’n tweede en derde taal vinnig bemeester? Die ideaal is tog dat ons as Suid-Afrikaners meertalig moet wees. Waarom dus een taal in almal se kele te wil afdwing? Dis geen geheim nie dat die skoolstelsel oor die afgelope jare in absolute chaos verval het. So, byvoorbeeld, staan die lees- en skryfvaardighede van Suid-Afrikaanse gr. 3- en gr. 6-leerders, volgens The Read shop – Support Literacy Today, op ’n skamele 39%. Beteken dit dan nie dat daar ernstige fout is met die taalbeleid van die nasionale onderwysdepartement nie? Moet daar dan nie uit die foute van die verlede geleer word nie? Bring moedertaalonderrig terug en bevorder leerderprestasie daardeur. Ons wil dan juis leerders aanmoedig om besigheidskenners en wetenskaplikes te raak. Dit gaan mens se verstand te bowe dat die LUR kan dink dit sal sonder moedertaalonderrig moontlik wees. Die mite dat Afrikaans aan ’n sekere ras behoort, wat die rede is dat daar teen Afrikaans gediskrimineer word, moet nek omgedraai word. Die Suid-Afrikaanse sensussyfers dui op ‘n toename in die aantal eerstetaalsprekers van Afrikaans in al nege provinsies. Die Suid-Afrikaanse Instituut vir Rasseverhoudinge dui aan dat ‘n groeiende meerderheid bruin Afrikaanssprekendes is. Die LUR sal moet herbesin oor sy uitlating. Hy sal moet besef dat die verlede agter ons is en sal moet ophou om Afrikaans as rassisties te beskou. Indien daar in belang van die leerders opgetree word, sal moedertaalonderrig bevorder word en daar nie teen Afrikaanssprekendes gediskrimineer word nie. Sulke uitlatings verdeel gemeenskappe en laat ’n wrang smaak in die mond. Politici is geneig om alles te verpolitiseer wat nie noodwendig die landsburgers se belange dien nie.